b'\n_START_ARTICLE_\nArne Otter\n_START_PARAGRAPH_\nArne Otter (23. oktoober 1973 \xe2\x80\x93 20. november 2012) oli eesti poliitik ja peamiselt Tartus tegutsenud \xc3\xbcli\xc3\xb5pilasaktivist._NEWLINE_Kooli\xc3\xb5pilasena tegi Otter kaast\xc3\xb6\xc3\xb6d noortelehele S\xc3\xa4de.\n_START_SECTION_\nHaridusk\xc3\xa4ik\n_START_PARAGRAPH_\nOtter l\xc3\xb5petas aastal 1991 Tartu Miina H\xc3\xa4rma G\xc3\xbcmnaasiumi ning 1995. aastal Tartu \xc3\x9clikooli ajaloo-osakonna. Ta kaitses 2000. aastal Tartu \xc3\x9clikoolis inimgeograafias magistrit\xc3\xb6\xc3\xb6 ja sai loodusteaduse magistri kraadi (MSc)._NEWLINE_Hiljem oli ta Eesti Maa\xc3\xbclikoolis doktorant._NEWLINE_1990. aastate teisel poolel t\xc3\xb6\xc3\xb6tas Otter Tartus Miina H\xc3\xa4rma G\xc3\xbcmnaasiumis ajaloo ja kodaniku\xc3\xb5petuse \xc3\xb5petajana._NEWLINE_1995\xe2\x80\x931996 kuulus ta Eesti \xc3\x9cli\xc3\xb5pilaskondade Liidu juhatusse koos Meelis Kitsingu ja Martti Kaldaga._NEWLINE_1999. aastal kogus Otter \xc3\xbcle 300 allkirja protestiks Tartu linnas kavandatud \xc3\xbcldplaneeringu vastu, mis n\xc3\xa4gi ette Otteri kodut\xc3\xa4nava, Ujula t\xc3\xa4nava asfalteerimise ja muutmise p\xc3\xb5hiteeks._NEWLINE_Tuntuks sai Arne Otter \xc3\xbcli\xc3\xb5pilaspoliitikuna, kui ta tudengite s\xc3\xb5idusoodustuste eest v\xc3\xb5ideldes korraldas bussifirma Sebe vastu protestiaktsioone, mille k\xc3\xa4igus muuhulgas k\xc3\xb5igutati Sebele kuulunud busse. Meeleavaldusi organiseerides esitas ta ka valeandmeid, korraldades \xc3\xbche neist 11. aprillil 2003 Tallinnas Balti jaama juures Sebe juhi Hugo Osula nime all. Samuti avaldas Otter lehtedes teateid sarnase nimega firma Sebe-Ekspressbuss majandusraskustest, firma juhatajaks oli registreeritud tema ise ning asukohaks Sebe konkurendile Taisto Bussidele kuulunud P\xc3\xa4rnu bussijaam._NEWLINE_2003. aasta 12. oktoobril tungis Otter bussifirmade Sebe ja Mootorreisid suuromaniku Hugo Osula koduaeda plakatitega \xc2\xabHugo, kuhu Mootor j\xc3\xa4i?\xc2\xbb ja \xc2\xabLiiga j\xc3\xb5ukalt elame!\xc2\xbb, aiast lahkudes l\xc3\xb5hkus Otter v\xc3\xa4rava automaatika ja \xc3\xbche v\xc3\xa4ravaposti, mille taastamiseks kulus Osulal kokku 4457 krooni ja 40 senti. 2004. aasta 17. detsembril palus prokur\xc3\xb6r Otteri vastu algatatud kriminaalasja l\xc3\xb5petada, sest s\xc3\xbc\xc3\xbc ei olnud suur, avalik menetlushuvi puudus ning kahju sai h\xc3\xbcvitatud, kui Otteri advokaat Aadu Luberg andis kohtu ees Osulale kulude katteks 4500 krooni._NEWLINE_Samuti s\xc3\xbc\xc3\xbcdistati Arne Otterit h\xc3\xa4\xc3\xa4lte ostmises 2007. aasta veebruaris toimunud Riigikogu valimiste eel, mil ta olevat pakkunud raha Keskerakonna kandidaadi Alar Palloni poolt h\xc3\xa4\xc3\xa4letamise eest. 2008. aastal m\xc3\xb5istis Tartu maakohus ta \xc3\xb5igeks t\xc3\xb5endite puudumise t\xc3\xb5ttu, otsuse j\xc3\xa4ttis j\xc3\xb5usse ka Tartu ringkonnakohus._NEWLINE_Otter ise kuulus varem Koonderakonda (kaks aastat) ja Rahvaliitu, kuid 2002. aastal \xc3\xa4hvardati ta sealt v\xc3\xa4lja heita seoses arvuti ja muusikakeskuse kadumisega Rahvaliidu Tartu linnaorganisatsiooni eelmistest ruumidest, mis kuulusid Otteri emale, farmakoloog Margareete Helge Otterile._NEWLINE_Samuti oli Otter vastu Eesti astumisele Euroopa Liitu ning toetas Tartu rahu j\xc3\xa4rgse piiri taastamist Eesti ja Venemaa vahel._NEWLINE_L\xc3\xbchemat aega kuulus Arne Otter Eesti \xc3\x9cli\xc3\xb5pilaste Seltsi ja korporatsiooni Rotalia._NEWLINE_S\xc3\xb5idusoodustuste eestv\xc3\xb5itlejana esitati ta 1998. aastal lasteparlamendis lastes\xc3\xb5bralikema \xc3\xbchiskonnategelase kandidaadiks, valimised v\xc3\xb5itis siiski Raivo J\xc3\xa4rvi._NEWLINE_Enda v\xc3\xa4itel oli Otter s\xc3\xbcndides 400 000. tallinlane. Samuti oli ta enda kinnitust m\xc3\xb6\xc3\xb6da Eesti Noorsoo\xc3\xbchenduste Kogu president, Eesti Euroopa-uuringute Keskuse president, Euroopa Parlamendi fraktsiooni Rahvusriikide Euroopa esimehe Jens Peter Bonde eran\xc3\xb5unik ja Eesti Paremtsentristliku Noortefoorumi president._NEWLINE_Otter m\xc3\xa4ngis k\xc3\xb5rvalosa filmis "Nimed marmortahvlil" ja sarim\xc3\xb5rvarit Veiko \xc3\x95unpuu filmis "P\xc3\xbcha T\xc3\xb5nu kiusamine".\n_START_SECTION_\nIsiklikku\n_START_PARAGRAPH_\nOtteril oli abikaasa Tatjanaga poeg ja t\xc3\xbctar. Tema vanaisa oli ettev\xc3\xb5tja Jaan Otter, kellele kuulusid s\xc3\xb5jaeelsed krundid Tartu raekoja taga n\xc3\xbc\xc3\xbcdsel Pirogovi platsil aadressidel Lossi t\xc3\xa4nav 4, 6, 8 ja 10, kokku 1497 ruutmeetrit. Arne Otter vaidlustas kohtus linnavalitsuse otsuse kinnistut mitte tagastada.'